Barna, după decizia CCR: Practic Guvernul este legat la mâini și la șireturi și condamnat să sară în sac. Cam așa arată perspectiva de a guverna în anul care urmează

Liderul USR Dan Barna a declarat că, urmare a deciziei Curții Constituționale de miercuri, „practic Guvernul este legat la mâini și la șireturi și condamnat să sară în sac”, cel puțin în acest an, dacă nu se ajunge la alegeri anticipate.

„Argumentul că ar fi în procesul legislativ proiecte similare desființează practic instituția angajării răspunderii. În momentul în care vrei să blochezi un Guvern, introduci o lege, o ții în sertar și în momentul în care Guvernul vrea să-și angajeze răspunderea invoci legea respectivă. Dacă acesta este temeiul, avem o problemă foarte mare de funcționare instituțională a Guvernului și a ceea ce înseamnă șansa de a guverna în România. Practic guvernul este legat la mâini și la șireturi și condamnat să sară în sac. Cam așa arată perspectiva de a guverna în anul care urmează, dacă nu ajungem la alegeri anticipate”, a declarat Barna.

Curtea Constituțională a admis, miercuri, sesizările PSD pe legile privind vechimea profesională necesară pentru intrarea în magistratură şi cel referitor la unele măsuri în domeniul transportului de persoane, pentru care Guvernul și-a angajat răspunderea în Parlament, potrivit unor surse citate de Agerpres.

Sesizările au fost admise „pentru că nu sunt îndeplinite cele patru condiţii stabilite prin decizii ale Curţii Constituţionale pentru utilizarea asumării răspunderii şi s-a avut în vedere că erau legi în Parlament, pe acest subiect, în faza de finalizare”.

Foto: Inquam Photos / Octav Ganea